b'\n_START_ARTICLE_\nHiittisten vaakuna\n_START_PARAGRAPH_\nHiittisten vaakuna oli Hiittisten kunnan tunnus, ja se oli saanut aiheensa saaristokunnan vesist\xc3\xb6ist\xc3\xa4. Sen hirsi viittaa Kirkkosalmeen (ruots. Kyrksund), joka on antanut pit\xc3\xa4j\xc3\xa4lle my\xc3\xb6s sen aiemman nimen Kyrkosundssk\xc3\xa4r. Atraimet kuvastavat alueelle t\xc3\xa4rke\xc3\xa4\xc3\xa4 kalastusta._NEWLINE_Vaakunan selitys on \xe2\x80\x9dpunaisessa kent\xc3\xa4ss\xc3\xa4 kultahirsi, jossa kaksi toisistaan poisp\xc3\xa4in suunnattua kolmik\xc3\xa4rkist\xc3\xa4 sinist\xc3\xa4 atraimenter\xc3\xa4\xc3\xa4, joilla on yhteinen varsi.\xe2\x80\x9d Vaakunan on suunnitellut Gustaf von Numers, ja se vahvistettiin k\xc3\xa4ytt\xc3\xb6\xc3\xb6n 8. lokakuuta 1964. Vaakuna j\xc3\xa4i ep\xc3\xa4viralliseksi kotiseutuvaakunaksi 1969 Hiittisten liitytty\xc3\xa4 Dragsfj\xc3\xa4rdiin.'